**ՀԻՄՆԱՎՈՐՈՒՄ**

**§«ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ 2023 ԹՎԱԿԱՆԻ ՊԵՏԱԿԱՆ ԲՅՈՒՋԵԻ ՄԱՍԻՆ» ՕՐԵՆՔՈՒՄ ՓՈՓՈԽՈՒԹՅՈՒՆ, ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2022 ԹՎԱԿԱՆԻ ԴԵԿՏԵՄԲԵՐԻ 29-Ի N 2111-Ն ՈՐՈՇՄԱՆ ՄԵՋ ՓՈՓՈԽՈՒԹՅՈՒՆՆԵՐ ԵՎ ԼՐԱՑՈՒՄՆԵՐ ԿԱՏԱՐԵԼՈՒ ՄԱՍԻՆ¦ ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ ԸՆԴՈՒՆՄԱՆ**

1. **Իրավական ակտի անհրաժեշտությունը (նպատակը).**

Ներկայացվող նախագծի նպատակն է Հայաստանի Հանրապետության կառավարության 2022 թվականի դեկտեմբերի 29-ի թիվ 2111-Ն որոշման 1-ին կետի 17-րդ ենթակետի համաձայն՝ Եվրոպական միությունից ստացված «Աջակցություն Հայաստանում դատական ոլորտի բարեփոխումների իրականացմանը» դրամաշնորհային ծրագրի 2023 թվականի հունվարի 1-ի դրությամբ չօգտագործված մնացորդի հաշվին Պրոբացիայի ծառայության էլեկտրոնային հսկողության համակարգի և «էլեկտրոնային դատարան հարթակի» հետ կապված խորհրդատվական ծառայությունների ձեռքբերման ծախսերի փոխհատուցումը։

2․ **Ընթացիկ իրավիճակը, խնդիրները և առաջարկվող կարգավորման բնույթը**

Էլեկտրոնային արդարադատության (e-Justice) միասնական հարթակի բացակայության պայմաններում ՀՀ դատարանների կողմից որոշակի տիպի գործերի քննության և լուծման ընթացքում օգտագործվում է «էլեկտրոնային դատարան հարթակը»: Այն մշակվել է 19.03.2018 թ. թիվ ԴԾԻԳ-ԲՄԾՁԲ-18/1 պայմանագրի հիման վրա, որը կնքվել է ՀՀ ԱՆ «ԴԱՏԱԻՐԱՎԱԿԱՆ ԾԻԳ»-ի և ՄԵՅՍԻՍ ԻՆՖՈՐՄԵՅՇՆ ՍԻՍԹԵՄՍ ՍՊԸ-ի միջև: Հարթակի նկատմամբ մտավոր սեփականության իրավունքները (գույքային բացառիկ իրավունքները) ներկայումս պատկանում են Հայաստանի Հանրապետությանը։

Հարթակի վերաբերյալ գոյություն ունեցող տեխնիկական և այլ փաստաթղթերը հնարավորություն չեն տալիս ամբողջական պատկերացում կազմել Հարթակի հնարավորությունների և տեխնիկական բնութագրի մասին։ Հարթակը դեռևս չի ենթարկվել բազմակողմանի գնահատման և աուդիտի, ինչը խոչընդոտում է քաղաքականությունը վարող մարմնի կողմից ոլորտային ուղվածության որոշումների կայացմանը։

Ներկայումս Հարթակի հնարավորությունները ՀՀ դատական համակարգի կողմից օգտագործվում են միայն մասնակի, այն է՝ Հարթակը հնարավորություն է տալիս ունենալ տարբեր տեսակի դատական գործերի քննության համար նախատեսված մոդուլներ, սակայն դատարաններում տեղակայված է և օգտագործվում է դեռևս միայն վճարման կարգադրություն արձակելու գործերի քննության համար նախատեսված մոդուլը։

Ելնելով վերոնշյալից՝ անհրաժեշտություն է առաջացել գնահատել Հարթակը տեխնիկական և ֆունկցիոնալ տեսանկյուններից, ինչպես նաև՝ գնահատել Հարթակի որակական հատկանիշները և դրա հետագա զարգացման ներուժը: Արդյունքում՝ մշակված փաստաթուղթը թույլ կտա գնահատել Հարթակի որակը և առավել ճշգրտորեն ուրվագծել դրա զարգացման, իսկ անհրաժեշտության դեպքում նաև՝ փոխարինման տեսլականը։

Գնահատման հեռահար նպատակն է էլեկտրոնային արդարադատության ոլորտում քաղաքականությունը մշակող և որոշումները կայացնող մարմնին հնարավորություն տալ արդյունավետ որոշումներ կայացնել՝ Հարթակի հետագա ճակատագրի և Հարթակի օգտագործման և զարգացման հետագա տեսլականի վերաբերյալ։

Վերը նշվածից ելնելով, ինչպես նաև ՀՀ դատական և իրավական բարեփոխումների 2022-2026 թթ. ռազմավարության ուղղություն հանդիսացող՝ «Էլեկտրոնային դատարան» դատական գործերի էլեկտրոնային կառավարման միասնական համակարգի ամբողջական մշակման, ներդրման և գործարկման նպատակ հետապնդելով՝ Հայաստանի Հանրապետության արդարադատության նախարարությունը 15.11.2022 թվականին հայտարարել է «էլեկտրոնային դատարան հարթակի» հետ կապված խորհրդատվական ծառայությունների ձեռքբերման՝ պայմանով մրցույթ, որում հաղթող է ճանաչվել «Գրանթ Թորնթոն Քնսալթինգ» ՓԲ ընկերությունը, որը ներկայացրել է 16.800.000 ՀՀ դրամի գնառաջարկ: Մրցույթի տեխնիկական առաջադրանքը մշակվել է ԵՄ կողմից ֆինանսավորվող «Ադ հոկ աջակցություն Հայաստանում արդարադատության ոլորտի բարեփոխումներին» ծրագրի փորձագետների կողմից և ԱՆ ՏՏ ոլորտի խորհրդատուների խմբագրման արդյունքում դրվել է մրցույթի:

«Պրոբացիայի մասին» օրենքի համաձայն դատական ակտի հիման վրա այլընտրանքային խափանման միջոցների կատարումն իրականացվում է էլեկտրոնային հսկողության միջոցների կիրառմամբ՝ Հայաստանի Հանրապետության քրեական դատավարության օրենսգրքի պահանջներին համապատասխան։ Էլեկտրոնային հսկողությունն իրականացվում է Գլոբալ տեղորոշման համակարգով (GPS) աշխատող կամ ռադիոալիքային, կենսաչափական, արբանյակային կամ այլ տեխնիկական սարքերի և էլեկտրոնային ծրագրերի կիրառմամբ, որոնք հնարավորություն են տալիս պարզել պրոբացիայի շահառուի գտնվելու վայրը, տեղաշարժը, վարքագիծը և դատական ակտով սահմանված սահմանափակումների պահպանումը: Էլեկտրոնային հսկողության կիրառման համար օգտագործվող սարքավորումներն ամրացվում են պրոբացիայի շահառուին կամ տեղադրվում են վերջինիս բնակության կամ գտնվելու վայրում։ Պրոբացիայի շահառուների նկատմամբ էլեկտրոնային միջոցներով հսկողություն կիրառելու նպատակով 2022 թվականին 2022 թվականի ապրիլի 4-ին կնքվել է պայմանագիր «ENIGMA information protection Systems» ՍՊԸ հետ։ Հարկ է նշել, որ էլեկտրոնային հսկողության սարքերը պետք է մատակարարվեին Լեհաստանից և մինչև տարեվերջ եղանակային, տրանսպորտային և մի շարք այլ պայմաններով պայմանավորված չեն մատակարավել և դրանց դիմաց վճարումներ չեն իրականացվել։ Ներկայումս դրանց առաջին խմբաքանակն արդեն հանձնվել է Արդարադատության նախարարությանը։ Մինչև հունվարի վերջ նախատեսվում է ամբողջությամբ ընդունել սարքերն ու ծառայությունը։

**3.Ակնկալվող արդյունքը**

Նախագծի ընդունման արդյունքում կապահովվի Եվրոպական միությունից ստացված դրամաշնորհային ծրագրի շրջանակներում մինչև 2023 թվականի հունվարի 1-ը միջոցների չօգտագործված մնացորդի հաշվին էլեկտրոնային հսկողության սարքերի և «էլեկտրոնային դատարան հարթակի» հետ կապված խորհրդատվական ծառայությունների ձեռքբերման նպատակով «Գնումների մասին ՀՀ օրենքի 15-րդ հոդվածի 6-րդ մասի համաձայն կնքված պայմանագրերով նախատեսված գումարների վճարումը։

**4.Նախագիծը մշակող պատասխանատու մարմինը**

Որոշման նախագիծը մշակվել է Հայաստանի Հանրապետության արդարադատության նախարարության կողմից:

**5. Լրացուցիչ ֆինանսական միջոցների անհրաժեշտության և պետական բյուջեի եկամուտներում և ծախսերում սպասվելիք փոփոխությունների մասին**

ՀՀ կառավարության սույն որոշման նախագծի ընդունումը ՀՀ 2023 թվականի պետական բյուջեի եկամուտների և ծախսերի փոփոխության չի հանգեցնի:

**6. Նախագծի ընդունման առնչությամբ ընդունվելիք այլ իրավական ակտերի նախագծերը կամ դրանց ընդունման անհրաժեշտության բացակայության մասին**

Որոշման նախագծի ընդունմամբ այլ իրավական ակտերում փոփոխություններ և/կամ լրացումներ կատարելու անհրաժեշտություն չկա։

**7. Կապը ռազմավարական փաստաթղթերի հետ. Հայաստանի վերափոխման ռազմավարություն 2050, Կառավարության 2021-2026թթ. ծրագիր, ոլորտային և/կամ այլ ռազմավարություններ**

Նախագծի ընդունումը բխում է Կառավարության «Հայաստանի Հանրապետության դատական և իրավական բարեփոխումների 2022-2026 թվականների ռազմավարությունը և դրանից բխող գործողությունների ծրագիրը հաստատելու և Հայաստանի Հանրապետության կառավարության 2019 թվականի հոկտեմբերի 10-ի N 1441-Լ որոշումն ուժը կորցրած ճանաչելու մասին» 2022 թվականի հուլիսի 21-ի թիվ 1133-Լ որոշման հավելված N 1-ի «Էլեկտրոնային արդարադատություն» միասնական կառավարման համակարգի ստեղծում և տվյալների էլեկտրոնային բազաների մատչելիության ապահովում ու արդիականացում» նպատակի իրագործման ապահովման անհրաժեշտությունից:

Նախագծի ընդունման անհրաժեշտությունը պայմանավորված է նաև ՀՀ կառավարության 2021 թվականի նոյեմբերի 18-ի N 1902-Լ որոշմամբ հաստատված՝ Հայաստանի Հանրապետության կառավարության 2021-2026 թվականների գործունեության միջոցառումների ծրագրի 4-րդ կետով սահմանված՝ Էլեկտրոնային արդարադատության միասնական հարթակի (e-justice.am) մշակում և ներդնում միջոցառման իրականացումից։

Նախագիծն առնչվում է Հայաստանի Հանրապետության կառավարության 2021-2026թթ. ծրագրի 5.3 և 5․6 կետերին, մասնավորապես, Քրեական և Քրեական դատավարության օրենսգրքերի հենքով իրավական համակարգում ներդրված՝ ազատությունից զրկելուն այլընտրանք հանդիսացող նոր պատժատեսակների և խափանման միջոցների արդյունավետ

կիրառման նպատակով Պրոբացիայի ծառայությունը զինվում է էլեկտրոնային հսկողության համար անհրաժեշտ միջոցներով, անմիջականորեն առնչվում է Հայաստանի Հանրապետության քրեակատարողական և պրոբացիայի ոլորտի 2019-2023 թվականների ռազմավարության միջոցառումների ծրագրին։